

VLADA REPUBLIKE HRVATSKE

 Zagreb, 30. travnja 2020.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo državne imovine  |

|  |  |
| --- | --- |
| **Predmet:** | Prijedlog odluke o procjeni tržišne vrijednosti i izradi studije korištenja imovine u vlasništvu Republike Hrvatske, a koju predstavljaju matični sojevi virusa koje je proizveo Imunološki zavod  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**PRIJEDLOG**

Na temelju članka 8. i članka 31. stavka 2. Zakona o Vladi Republike Hrvatske (Narodne novine, br. 150/11, 119/14, 93/16 i 116/18), a u vezi s člankom 52. Zakona o upravljanju državnom imovinom (Narodne novine, broj 52/18), Vlada Republike Hrvatske je na sjednici održanoj 30. travnja 2020. godine donijela

**O D L U K U**

**o procjeni tržišne vrijednosti i izradi studije korištenja imovine**

 **u vlasništvu Republike Hrvatske, a koju predstavljaju matični sojevi virusa**

**koje je proizveo Imunološki zavod**

**I.**

 Nalaže se žurna procjena tržišne vrijednosti državne imovine (pokretnina) čiji je vlasnik Republika Hrvatska, koja predstavlja matične sojeve virusa i to:

- 630 ampula matične serije virusa morbila Edmonston – Zagreb, cjepivo protiv morbila

- 885 ampula matične serije virusa rubela RA 27/3, cjepivo protiv rubeole

- 875 ampula matične serije virusa parotitisa L – Zagreb 2/03, cjepivo protiv parotitisa

koje je proizveo Imunološki zavod p.o. Zagreb 1967., 1968. i 1978. godine, a koje predstavljaju matične sojeve virusa kao neprocijenjene pokretnine u postupku pretvorbe i privatizacije, a čine vlasništvo Republike Hrvatske.

**II.**

 Zadužuju se Ministarstvo zdravstva, Ministarstvo gospodarstva, poduzetništva i obrta i Ministarstvo državne imovine za žurnu provedbu aktivnosti iz točke I. ove Odluke najkasnije u roku od 90 dana od dana donošenja ove Odluke.

**III.**

 Zadužuje se Ministarstvo zdravstva da, uz suradnju Ministarstva gospodarstva, poduzetništva i obrta i Ministarstva državne imovine, u narednom roku od 30 dana od procjene tržišne vrijednosti, izradi studiju korištenja državne imovine iz točke I. ove Odluke u svjetlu mjera donesenih radi borbe s pandemijom bolesti virusa COVID-19, također uvažavajući Nacionalni plan opskrbe Republike Hrvatske lijekovima proizvedenim iz ljudske plazme 2019. – 2022. (Narodne novine, broj 63/19).

**IV.**

Ova Odluka stupa na snagu danom donošenja.

Klasa:

Urbroj:

Zagreb, 30. travnja 2020.

PREDSJEDNIK

mr.sc. Andrej Plenković

**OBRAZLOŽENJE**

Predmet procjene ove Odluke je državna imovina čiji je vlasnik Republika Hrvatska, koja predstavlja matične serije virusa i to: 630 ampula matične serije virusa morbila Edmonston – Zagreb, cjepivo protiv morbila; 885 ampula matične serije virusa rubela RA 27/3, cjepivo protiv rubeole, 875 ampula matične serije virusa parotitisa L – Zagreb 2/03, cjepivo protiv parotitisa, koje je proizveo Imunološki zavod p.o. Zagreb 1967., 1968., i 1978. godine.

Navedena imovina u obliku pokretnina, koju predstavljaju matični sojevi virusa kao neprocijenjene pokretnine u postupku pretvorbe i privatizacije, je vlasništvo Republike Hrvatske, te ista nije u postupku pretvorbe i privatizacije procijenjena u temeljni kapital društva Imunološki zavod, što je utvrđeno Rješenjem Agencije za upravljanje državnom imovinom od 21. veljače 2013. godine (KLASA: UP/I-943-01/12-03/5, URBROJ: 360-7020/01-2013-14), a sukladno članku 65. stavku 3. Zakona o upravljanju i raspolaganju imovinom u vlasništvu Republike Hrvatske („Narodne novine“, broj 94/2013).

Dana 24. lipnja 2015. godine Vlada Republike Hrvatske donijela je Odluku o načinu čuvanja matičnih serija virusa koje je proizveo Imunološki zavod p.o. Zagreb (KLASA: 022-03/15-04/263, URBROJ: 50301-04/04-15-1), kojom se tadašnji Državni ured za upravljanje državnom imovinom zadužio da, u ime Republike Hrvatske, sklopi s trgovačkim društvom Imunološki zavod d.d., Zagreb, ugovor o ostavi matičnih serija virusa.

Predmetne matične serije virusa polazna su djelatna tvar u proizvodnji virusnih cjepiva i kao takva podliježu odredbama Zakona o lijekovima („Narodne novine“, broj 76/2013 i 90/2014), a njihovo čuvanje zahtijeva 24-satni nadzor i posebno propisanu proceduru pristupa prostoru u kojem se čuvaju, u skladu s dobrom proizvođačkom praksom za lijekove u cilju osiguranja djelotvornog sustava njihove kvalitete.

Matični sojevi virusa pohranjeni su u prostorijama društva Imunološki zavod d.d. na adresi Rockefellerova ulica 2. u Zagrebu, na Odjelu virusna cjepiva, u zasebnim prostorijama, u kontroliranim uvjetima, u skladu sa zahtjevima dobre proizvođačke prakse.

Odlukom Vlade Republike Hrvatske od 23. lipnja 2016. godine, vršenje vlasničkih ovlasti u odnosu na državnu imovinu koju čine matični sojevi virusa, povjereni su Ministarstvu zdravlja.

Zakonom o upravljanju državnom imovinom određeni su pojavni oblici imovine koji predstavljaju državnu imovinu, te je određeno u kojim slučajevima Ministarstvo državne imovine povjerava vršenje vlasničkih ovlasti drugom tijelu.

Člankom 52. Zakona o upravljanju državnom imovinom, određeno je da se prije raspolaganja državnom imovinom treba izvršiti procjena tržišne vrijednosti državne imovine, a procjenu iste obavlja osoba koja je za to ovlaštena posebnim propisima i odlukom ministra nadležnog za poslove državne imovine.

Imunološki zavod sa 120-godišnjom tradicijom u proizvodnji imunobioloških preparata bio je jedini hrvatski proizvođač takvih proizvoda. Tijekom svog rada i djelovanja Imunološki zavod je dao bitan doprinos razvoju imunoloških lijekova i lijekova iz ljudske plazme te sudjelovao u eradikaciji niza zaraznih bolesti u Republici Hrvatskoj, susjednim državama i u više zemalja globalnog tržišta.

Prilikom provođenja aktivnosti iz predmetne Odluke, postupat će se sukladno načelima nacionalne samodostatnosti za virusne i krvne pripravke. Ostvarenjem svih navedenih preduvjeta, obnovit će se zapuštena proizvodnja, što će u konačnici rezultirati i gospodarskim razvojem Republike Hrvatske.

Kako je rješavanje pitanja ponovne proizvodnje imunoloških lijekova i lijekova iz ljudske plazme sa ciljem stjecanja neovisnosti opskrbe i očuvanja zdravlja građana strateško opredjeljenje Republike Hrvatske predlaže se donošenje ove Odluke.